અર્થાત તમે ફોઇને કે માસીને આન્ટી કહી શકો પણ તેમાં એ સંબંધની ખાસ લાગણીનો પડઘો નહીં જ પડે. ભાષા આપણને ડિએનએમાં મળે છે. આજની અંગ્રેજીમાં ભણેલી યુવાપેઢી તેમાંય યુવતીઓ પણ કેટલાક શબ્દો જેમકે એફ વર્ડ... અંગ્રેજીમાં વાતચીત દરમિયાન સહજતાથી બોલતા હોય છે તે શબ્દોનો ઉપયોગ માતૃભાષામાં ક્યારેય એટલો સહજતાથી નહીં વપરાય કારણ કે અંગ્રેજીમાં તેનો કોઇ મતલબ હોવા છતાં આપણા મનમાં તેનો પડઘો નથી પડતો. એવી જ રીતે આઇ લવ યુ શબ્દનું છે.એ શબ્દનો અર્થ આપણને ખબર છે પરંતુ, તેમાં આપણી સાચી લાગણીઓ પ્રગટ નથી જ થઈ શકતી. આપણે ધ્યાન નથી આપતાં પણ હવે લવ શબ્દ કેટલી સરળતાથી દરેક વસ્તુ માટે ય વાપરીએ છીએ. જેમકે આઇ લવ ફુડ, લવ ચીઝ, લવ ધીસ કલર, લવ ધેટ, લવ ધીસ વગેરે વગેરે.. એ જ સંદર્ભે લવ યુ પણ બોલાય છે. જેનો અર્થ એમ ખરો કે હું તને ચાહું છું પરંતુ, તેની અનૂભુતિ દિલની ધડકનોને બે ઘડી અટકાવતી નથી કે તેની રફ્તાર વધારતી નથી. આપણી ભાષામાં દરેક અનુભૂતિ માટે જૂદા શબ્દો વાપરીએ છીએ. ચીઝ આપણને ભાવે છે કે નથી ભાવતું. કલર ગમે કે ન ગમે. અંગ્રેજીમાં પણ તેને માટે શબ્દો છે જ પણ તે આપણને આવડતા નથી. જે ભાષા આપણને પૂરી આવડતી ન હોય ત્યાં સુધી તેમાં કેટલીક અનુભૂતિઓ વ્યક્ત થઈ શકતી નથી. લાઈક અને લવમાં ભેદ છે અને રહેશે. તમે જે કહેવા માગો છો તે વ્યક્ત નહીં કરી શકો તો ગેરસમજ થવાની શક્યતાઓ રહેલી હોય છે. કોઈને તમે ગમતા હો તેનો અર્થ એ તો ન જ થાય કે એ વ્યક્તિ તમને ચાહતી પણ હોય.